  Наталья Тетерина Быгатӥсь нылпиос понна «Шундыкар-2018» улосвылкуспо лагере вожатой луыса мынон понна конкурс кутскиз Удмуртиын. Со сярысь лагерьлэн мерлыко вотэсбамаз ивортэмын. Кызьы шуэмын ивортонын, вожатойёслэн вожвылъяськоназы шаплы, удмурт кылын вераськись, котькытчы вуись но котьмае быгатӥсь 18 аресысен егитъёс пыриськыны быгато. Со понна соослы Шундыкар вожатойлэсь гожтэтсэ, 1-2 туспуктэмзэс, ӝыт ужрадлы сценарий, «Кызьы мон адӟисько «Шундыкар-2018» сменаез» темая эссе но Шундыкар шудон малпаса келяно. Вожвылъяськонлэн йылпумъян люкетэз Ижкарысь Калыкъёслэн эшъяськон юртазы 4-тӥ гудырикошконэ ортчоз. Соку радъясьёс 10 устозэ вожатойёсты быръёзы. Конкурсэ пыриськыны мылкыд карисьёслэсь ужъёссэс 25-тӥ пӧсьтолэзёзь udmshundy@mail.ru электрон почтая куто. Тодэ вайытом, озьы ик та дыре «Шундыкар» улосвылкуспо лагере пыриськыны мылкыд карисьёс понна вожвылъяськон мынэ. 5–11 классъёсын дышетскись удмурт пиналъёс но ӧнер дышетсконниосысь 18 аресозь егитъёс понна «Шундыкар» смена 22–31 гудырикошконэ «Ёлочка» лагерьын ортчоз.  Тегъёс: Ижкар егитъёс Удмуртия пиналъёс удмуртъёс Мерлык Шунды  